
Európai Uniós ismeretek és az Európa-kép megjelenése a magyar általános iskolai földrajz- és történelem tankönyvekben

Kulcsszavak: tankönyvelemzés; földrajz; történelem; európai identitás; európai dimenzió
Bevezetés, célkitűzések: A diákok Európáról, illetve az Európai Unióról (EU) alkotott tudásá-nak és látásmódjának formálásában az iskolai tananyagok tartalmi jelentősége és megközelítése kulcsfontosságú. Jelen dolgozat célja, hogy a hazai általános iskolai földrajz- és történelemtan-könyvek elemzésével feltárja, hogy milyen mértékű és mélységű ismeretanyaghoz férhetnek hozzá a diákok az Európai Unió kapcsán. Emellett – az „Európai Dimenzió az Oktatásban” (European Dimension in Education, EDE) keretrendszerrel összefüggésben – az európai iden-titás reprezentációjának és integrációjának vizsgálata is fókuszba kerül a magyar általános isko-lai földrajztankönyvek tükrében.

Módszerek: A kvalitatív vizsgálat a földrajz- és történelemtankönyvek tartalmi összehasonlí-tásán alapul, kiemelve a földrajz és történelem tantárgyak közötti kapcsolatokat és az Európai Unióval kapcsolatos témák megjelenését. A kutatás azonban túlmutat az ún. EU-tematikát közvetítő tankönyvi tartalmak feltárásán és számbavételén, a (keret)tantervi háttér feltérképe-zése, dokumentumelemzése éppúgy kiemelt célként jelenik meg, hiszen a pedagógusok a taní-tás során ennek megfelelően építik fel a tanmeneteiket.

Eredmények: A kutatási eredmények rámutattak, hogy mind a földrajz-, mind pedig a törté-nelemtankönyvek kiemelik az Európai Unió fontosságát és szerepét, azonban eltérő megközelí-tésekkel és hangsúlyokkal dolgozzák fel azt. A földrajztankönyvek főként a területi, gazdasági és társadalmi vonatkozásokat helyezik előtérbe, míg a történelemtankönyvek az uniós fejlődés, a politikai intézményrendszer és a kritikai kérdések elemzésére koncentrálnak.

Következtetések: Az EU-hoz kötődő témák mennyisége továbbra is kevés a magyar általános iskolai földrajz- és történelemtankönyvekben, ezért javasoljuk a tananyag mélyebb és átfogóbb (tankönyvi) megközelítését, amely több tantárgyon keresztül tárgyalja az EU-t, így növelve a diákok tudását és látásmódját a témában. Az eredmények alapján javasoljuk továbbá az EDE mutatók fokozottabb integrálását a tankönyvekbe, különösen a földrajz tantárgy esetében, valamint az Európával kapcsolatos tartalmi reprezentáció javítását, például interaktív elemek beépítésével, amelyek segíthetik a diákokat az európai földrajzi adatok megértésében és az európai identitás kialakításában, fejlesztésében.



